Zagreb, 13. siječnja 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Viktorije Rončević, pomoćnice ministra rada i mirovinskog sustava do 31. srpnja 2015.g., za davanjem mišljenja Povjerenstva**,na 124. sjednici, održanoj dana 13. siječnja 2016.g., daje sljedeće:

**MIŠLJENJE**

**I. Pojam „poslovni odnos“ u smislu ZSSI-a definiran je člankom 4. stavkom 3. toga Zakona.**

**II. Dužnosnica Viktorija Rončević, pomoćnica ministra rada i mirovinskoga sustava do 31. srpnja 2015.g., dužna je zatražiti mišljenje Povjerenstva u slučaju dvojbe predstavlja li određeni obvezni odnos između Ministarstva rada i mirovinskoga sustava i pravne osobe u kojoj se dužnosnica namjerava zaposliti, poslovni odnos u smislu članka 4. stavka 3. ZSSI-a, a vezano za primjenu članka 20. stavka 1. ZSSI-a.**

Obrazloženje

Zahtjev za davanjem mišljenja Povjerenstva podnijela je dužnosnica Viktorija Rončević, pomoćnica ministra rada i mirovinskoga sustava do 31. srpnja 2015.g. U knjigama ulazne pošte zahtjev je zaprimljen pod poslovnim brojem: 711-U-3723-P-358/15-01-5, dana 31. prosinca 2015.g., povodom kojeg je otvoren predmet broj: P-358/15, koji je dana 7. siječnja 2016.g. presigniran u predmet broj: M-4/16.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona, stoga je i Viktorija Rončević, povodom obnašanja dužnosti pomoćnice ministra rada i mirovinskoga sustava, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica od Povjerenstva traži tumačenje pojma „poslovni odnos“ u smislu članka 20. ZSSI-a

Člankom 20. stavkom 1. ZSSI-a propisano je da dužnosnik u roku jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore o javno-privatnom partnerstvu, osim državnih potpora u slučaju elementarnih nepogoda.

Vlada Republike Hrvatske je na sjednici održanoj 30. srpnja 2015.g. donijela rješenje o razrješenju Viktorije Rončević dužnosti pomoćnice ministra rada i mirovinskoga sustava, s danom 31. srpnja 2015.g.

Iz navedenog proizlazi da dužnosnica Viktorija Rončević godinu dana nakon prestanka obnašanja dužnosti pomoćnice ministra rada i mirovinskoga sustava, odnosno do 31. srpnja 2016.g., ne smije stupiti u radni odnos kod pravne osobe koja je za vrijeme obnašanja mandata dužnosnice bila u poslovnom odnosu ili kad u trenutku sklapanja ugovora o radu iz svih okolnosti konkretnog slučaja jasno proizlazi da namjerava stupiti u poslovni odnos s Ministarstvom rada i mirovinskoga sustava.

Povjerenstvo upućuje dužnosnicu da u slučaju namjere zapošljavanja u pravnoj osobi koja je stupala ili namjerava stupiti u obvezne odnose s Ministarstvom rada i mirovinskoga sustava, zatraži mišljenje Povjerenstva predstavlja li konkretan obvezni odnos poslovni odnos u smislu ZSSI-a. U zahtjevu za mišljenjem nužno je precizirati o kakvom ugovornom ili izvanugovornom odnosu je riječ, ugovorenu vrijednost te vrijeme stupanja u isti.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković dipl. iur.

Dostaviti:

1. Dužnosnica Viktorija Rončević, osobno
2. Objava na internetskoj stranici Povjerenstva
3. Pismohrana